‘साढ़ा के ऐ जी ,दौं लख्ख बी मिले, तामीं ओ चार लख्ख गै’न। असें फट्‌ट कीते बघाई लैने होए। जागतें दे सादी ब्याह कीत्ते, रपेया मता खर्च होईया। ए कम्म जेड़ा असें कीता दा, ऐ ते विस्वासी, पर अस ते आखने आं, अज्ज गै थोई जा। सौ रपे रोजे दा साढ़ा खर्च ऐ। रुट्‌टी औं त्रियें बरेशा निं खंदा, दुध, छाह ते मुसम्मी दा रस गै लैन्ना। बड्डे जागतें कितै दफ्तर लैना, ओ सालिसीटर ऐ, ते कदूं तगर नौकर करग। दफ्तर लैने कितै चाली, ज्हार ते लोड़दा। दुआ जागत डाक्टर ऐ। डाक्टरें दा शहरे’च बड़ा कम्म, पर ओ नौकरी करदा, रेडिआलोजिस्ट ऐ। उस कितै क्लिनिक बनाना होऐ तां पंजा’ज्हार लोडदे। मेरा त्रिया जागत इक सिनेमा घरे’च स्टोरकीपर ऐ, पढ़ेदा घट्‌ट ऐ लाडला रेया ना जी, दूए ब्याह बिच्चा ऐ। बड़ी मौज कीत्ती उसने मेरे सिरै पर, हवाई जहाजे’ च गै चलदा हा, अज्ज कश्मीर ते कल उटाकमंड। उस किते इक सिनेमा घर बनाना ऐ। पंद्रां लख्ख ते हत्थे’च चाईदा। उसदे सौरिये आखदे तुस निं कराओं, ताँ अस कराई दिन्ने आं, नक्क बी ऐ, ते पुत्तर हत्था दा जाग। चौथा स्पिनिंग मास्टर ऐ। उसने मिल्ला’च मेहनत करियै कम्म सिख्खी लेया। नौकरी कराने’च असेंईं सर्म औंदी साठे सा’ब। उस कितै बी इक मिल्ल बनाने दा बचार पञ्जी त्रीह लख्ख ते उस कितै बी समझो।तुस साढ़ै कश पुज्जी दे तां बीह पञ्जी ज्हार तुसेंईं निं देगे, तां तुस बी के चत्तै करगेओ, जे लोड़ बी पूरी होई। इनें सबनीं कम्मे दा मूल ऐ ईयै दौं त्रै लख्ख। अस आखने आं, जे बूने थोई जा, तां कम्म शुरू करी देचै। इक इक करदे बचदा बी जाग, ते दूए दूए कम्मेईं हत्थ पौंदा बी जाग।